google/wiki40b huggingface dataset:
Buggane

Buggane var i mansk mytologi og folkeminne store troll, særegne for øya Man i Irskesjøen. De var etter sigende dekket med svart hår, med klor, hoggtenner og en stor, rød munn. Ettersom det var kjent at de gravde seg ned under jorda ble det sagt at de lignet på store moldvarper, skjønt de var intelligent og tidvis snakket til folk.
En buggane hadde alltid et særskilt hjem i gamle ruiner, skog og fosser for den kunne forbli uforstyrret. De var også magiske vesener, og det var kjent at de ikke kunne krysse vann eller stå på hellig grunn. De ble tidvis tilkalt av alver for straffe folk som hadde fornærmet dem.
Den mest kjente fortellingen med en buggane er den som skal ha revet taket av kirken St. Trinian’s på Man og en annen fortelling beskrev hvordan en kvinne bare med nød og neppe unnslapp fra en buggane som var sent av alvene for å straffe henne for å bake etter solnedgang.

Variasjoner

Som med mange andre vesener fra middelalderen er det mer enn en beskrivelse av en buggane.
En annen variant av denne nissen var at den var en form for vannånd, en som bodde i fosser og elver på Man. De kunne også endre form, som regler i form av en hest eller ku, men kunne også ta form som et menneske. En buggane forkledd som et menneske kunne lett bli gjenkjent ved at de ofte hadde lange tenner, negler og hår.
Navnet buggane har en likhet med de engelske boggart og bogeyman, skotske og nordengelske bogle som representerer lignende overtroiske vesener.
Psykonaut

Psykonaut er et nyord for en person som «reiser inn i sin egen psyke», ofte ved hjelp av transe, meditasjon, sansedeprivasjon, bruk av psykoaktive substanser (hovedsakelig psykedelika) eller andre metoder som fører til endrede bevissthetstilstander.
Nanna Thrane

Bakgrunn og familie

Nanna Thrane ble født 21. august 1854. Hun var datter av offiser Paul Conrad Clausen Thrane (1818-1861) og Marthe Kristine Thrane, født Schnitler (født 1830). Faren Paul var sønnesønn av Paul Olsen Thrane, kjøpmann og eier av Borregaard Hovedgård. Faren var også fetter av arbeiderlederen Marcus Thrane.
Thrane var den eldste av fem søsken; tre døtre og to sønner. Søsteren Ragnhild Thrane (1853-1913) ble en dyktig portrettmaler. Faren døde mens barna var små, og familien flyttet deretter til Thranes mormor Kristina Margareta Schnitler (født 1805) på Lillehammer. Her bodde også Thranes tre ugifte tanter. Etter noen år flyttet Thranes mor med barna til Christiania. Her tok Thranes brødre utdannelse og giftet seg. Thrane og hennes to søstre forble ugifte og bodde hjemme hos moren. Moren og søsteren Ragnhild døde i henholdsvis 1911 og 1913, men Thrane og den yngste søsteren Ellisif fortsatte å bo sammen til også sistnevnte døde. Thrane døde i 1946, nesten 94 år gammel.

Forfatterskap

Thranes forfatterskap strekker seg fra 1892 til 1917. Hun debuterte som forfatter i 1892 med novellesamlingen Hos tarvelige folk, utgitt på Cammermeyers forlag. Hennes neste to romaner ble også utgitt på små Kristiania-forlag. De ble alle utgitt i små opplag, og ble ikke trykket opp igjen senere. Etter at Thranes tre første bøker ble utgitt i 1890-årene tok hun flere års pause fra skrivingen. Mellom 1910 og 1917 gav hun derimot ut romaner hvert eller annethvert år. Alle disse ble utgitt på Gyldendal.
Thrane skrev både noveller og romaner. Romanene hennes har som regel en munter grunntone og er ofte morsomme, mens novellene er mer dystre og pessimistiske. Mens novellene er lagt til samtiden, foregår handlingen i romanene noen generasjoner tilbake, på slutten av 1700-tallet. Det er tydelig at Thrane bruker sin egen familiehistorie, som hun var svært interessert i, når hun skriver de historiske romanene. Blant annet har hun trolig brukt mormorens ungdom som mal for en av romanene.
Et gjennomgående tema i Thranes bøker er kvinner og kvinners skjebner. Kvinnene i bøkene lider ofte materiell nød, eller det vanskelige ved ikke å selv kunne få råde over sitt eget liv beskrives, som for eksempel Jomfru Kirstine Germeten (1910), der 15 år gamle Kirstine blir giftet bort av foreldrene til en eldre mann. Thranes litterære kvinneskikkelser blir formant å være milde og tålmodige, men ønsker mest av alt å få være seg selv og bestemme over sitt eget liv. Noen av dem oppnår dette, mens andre må leve i tråd med foreldrenes og samfunnets forventninger.
For ettertiden er Nanna Thrane en lite kjent forfatter, en skjebne hun deler med flere kvinnelige forfattere fra samme generasjon.
Thrane skrev også artikler for bladet Urd, blant annet et intervju av fjellklatreren Therese Bertheau.
Pride of Africa

Pride of Africa (Afrikas stolthet) er navnet til et luksustog som drives av det privateide sørafrikanske selskapet Rovos Rail. Konseptet består av togreiser med få stopp gennom Sør-Afrika og de tilgrensende landene Zimbabwe, Zambia og Tanzania. De reisende bor på Pride of Africa som på et hotell, og togets historiske stil likner de klassiske luksustogene fra 1920-årene. Pride of Africa har flere år vunnet utmerkelsen Verdens Ledende Luksustog.
Hovedstrekningen i Sør-Afrika går mellem hovedstaden Pretoria og sørover til Cape Town, underveis er det stopp i Matjiesfontein og Kimberley. Fra Pretoria kjøres det også nordover, eventuelt via Botswana, inn i Zimbabwe til Victoriafallene og videre mot nordøst med endestasjon i Dar-es-Salaam i Tanzania. Fra Sør-Afrika kjøres toget også mot nordvest til Namibia. Fra Pretoria tilbys også en kortere strekning til Durban.
Wimbledon-turneringen 1996

Wimbledon-turneringen 1996 ble spilt i juni i London og er en Grand Slam-turnering i tennis på gress. Richard Krajicek vant singletittelen i Wimbledon for herrer. Singleturneringen for damer ble vunnet av tyske Steffi Graf som dermed vant sin sjuende singletittel i Wimbledon. Double-turneringen for herrer ble vunnet av det australske paret Mark Woodforde / Todd Woodbridge og damedouble av tsjekkiske Helena Sukova og Martina Hingis fra Sveits. Helena Sukova vant også mixed double, sammen med landsmannen Cyril Suk.
Tula oblast

Geografi

Tula oblast grenser til Moskva oblast (N), Rjazan oblast (Ø), Lipetsk oblast (SØ), Orjol oblast (S), og Kaluga oblast (V).
Større elver i Tula oblast er Don, Oka og Upa.

Demografi

I henhold til folketellingen i 2002 utgjorde etniske russere 95% (1 595 564 innb.) av befolkningen. Andre fremtredende nasjonaliteter i regionen er ukrainere med 1,3%(22 260 innb.) og tatarer med 0,5% (8 968 innb.). Resten av befolkningen identifiserte seg med 120 forskjellige etniske grupper som hver hadde mindre enn 0,5% av befolkningen.
Réaumur

Réaumur er en temperaturskala definert av den franske forskeren René Antoine Ferchault de Réaumur i 1731. Skalaen baseres i likhet med celsiusskalaen på vannets fryse- og kokepunkt. Forskjellen er at Réaumur definerte vannets frysepunkt til 0° og kokepunktet til 80°. Réaumurskalaen ble tidligere brukt i Frankrike, men er i dag nesten helt erstattet av celsiusskalaen.
Japanomesosa

Utseende

En nokså liten, tettbygd, lyst gråbrun trebukk. Antennene er omtrent så lange som kroppen, de innerste to leddene noe forstørrede, hvert ledd lys ved roten og svart i spissen. Pronotum er rundet uten tenner på sidene. Dekkvingene er jevnbrede.

Levevis

Disse billene har larver som lever i død ved av løvtrær, ofte like under barken.

Utbredelse

Arten er bare kjent fra Japan.
Vegfinans

Prosjekter

Vegfinans AS har over 20 heleide datterselskaper i eierfylkene. Vegfinans yter administrative tjenester til ytterligere fire selskaper i og utenfor konsernet.
Alle Vegfinans' bomstasjoner bruker AutoPASS, det norske systemet for elektronisk betaling av bompenger. Innehavere av gyldig AutoPASS-brikke eller en annen EasyGo-brikke (for eksempel BroBizz) kan bruke denne for betaling i norske bomstasjoner gjennom EasyGo-samarbeidet.
Felix Johansen

Anmeldelser

"På sitt 7. album «Sol over torget» spiller han alle instrumentene selv på ni av de ti visene. I tillegg til gitar og piano preges lydbildet av trekkspill, mandolin og fiolin. Flott, hverdagspoetisk visepop med gode og varierte tekster og melodier. Jan-Henrik Kulberg viser seg fra mange forskjellige sider på dette gode albumet." Jon Vidar Bergan, Drammens Tidende, om "Sol over torget" 2013)

 "Nå foreligger det femte albumet, og det er blitt nok et kvalitetsprodukt fra denne fine visesmeden. Han skriver vedmodsvakre, personlige sanger og er en artist med noe på hjertet. Han tar for seg det nære like selvsagt som de større tingene med samme finstemte alvor. Han skaper sanger som på et eller annet vis angår oss. Hans stil er nedtonet, ikke dermed sagt at den ikke har kraft. For hans viser krever sin plass. De maner til refleksjon, samtidig som de smyger innunder huden på deg. Måtte flere få opp ørene for hva denne drammenseren har å by på." (Svein Andersen, Aftenposten, om "Gud og profeter" 2007.)

"Felix henførte et begeistret publikum på en måte som ikke står noe tilbake for de største visesangerne dette landet har fostret" (Johnny Andreassen, Drammens Tidende , konsertanmeldelse releasekonsert Buddy, Drammen, 2007)

”Jan-Henrik Kulberg har gjennom sitt alter ego Felix Johansen klart å videreføre og fornye stillferdig viserock. " (Norsk pop- og rockleksikon)

"Til tross for skyggen fra Nick Drake, har Felix Johansen gjennom sine tre album utviklet en egen identitet som gjør ham til en av landets fremste nye visesangere. Nå kan han også regnes som en del av rocken." DAGSAVISEN

"Skyggeblod er en plate full av setninger og melodilinjer som fester seg etter hvert. En dunkel intensitet gjør at ei tilsynelatende grå plate vokser seg til noe for seg selv." ADRESSEAVISEN

"Felix Johansen har skrevet et knippe akustiske, melodiøse, fengende og varmesanger med usedvanlig bra tekster på norsk." VG

"Felix Johansen er en poetisk visesanger med en helt klar begavelse. Han er på en grein for seg selv i norsk pop. Det er ikke mange som lager sånne viser som han gjør her." NRK-P1
Bolsjoj Tsjeremsjan

Bolsjoj Tsjeremsjan (russisk: Большой Черемшан, tatarisk: Олы Чирмешән – Olı Çirmeşän) er ei elv i Russland. Den er ei venstre sideelv til Volga. Elva er 336 kilometer lang og har et nedbørfelt på 11 500 km². Den har utspring på Bugulma-Belebejhøydene, og munner ut i Volga nær Dmitrovgrad, på 53 moh. De viktigste sideelvene er Bolsjaja Sultsja og Malyj Tsjeremsjan. Elveløpet er meanderende, med brede elvebredder.
Cornillon

Cornillon er en by i departementet Ouest i Haiti, tett ved grensen til Den dominikanske republikk. Kommunen Cornillon hadde i 2012 en beregnet folkemengde på 56 935.
Savadkuh (fylke)

Savadkuh (også Savadkooh og Savadkouh)(persisk: Ŝahrestāne Sawādkuh‎) er et fylke i provinsen Mazandaran i Iran. Hovedstaden i fylket er Pol Sefid. Fra målingen i 2006 var fylkets befolkning 66 430, i 17 918 familier. Fylket er delt i to distrikter: det sentrale distriktet og Shirgah-distriktet. Fylket har fire byer: Zirab, Shirgah, Alasht og Pol Sefid.
Monba

Monba, eller monpa, moinba eller menba (kinesisk: 门巴族, pinyin: Ménbāzú), er et minoritetsfolk i India, Bhutan og i Folkerepublikken Kina. I den indiske delstaten Arunachal Pradesh er det rundt 42.000 monba. De bor i de to vestlige distrikter Tawang og West Kameng. I Folkerepublikken Kina er de en av de mindre av de 55 offentlig anerkjente etniske minoritetsfolk. Ved folketellingen i 2000 fantes det knapt 9.000 av dem i KIna, i den autonome region Tibet.
The Broken Heart

«The Broken Heart» er en engelsk salme. Den ble skrevet av Thomas Dennis i cirka 1907.

Norsk versjon

Den norske tittelen er «Har du lest historien om det kors» (Hentet fra første linje i første vers: «Have you read the story of the cross»).
Chudomir Cove

Chudomir Cove (bulgarsk залив Чудомир, «Zaliv Chudomir») er en 4,3 km bred vik som trenger 3,4 km inn i sørøstkysten av Trinityhalvøya på Antarktishalvøya sør for Pitt Point og nord for Kiten Point.
Vika ble navngitt av Bulgarias antarktiske stedsnavnskommisjon i 2010 og er kalt opp etter den bulgarske forfatteren Tsjudomir (Dimitar Tsjorbadzjijski, 1890–1967).
Heinrich von Freiberg

Liv og arbeid

Svært lite kjennes om Heinrichs liv, men han kom trolig fra byen Freiberg i Sachsen, men er ikke funnet konkret dokumentasjon for dette. Han levde ved hoffet til kong Václav II av Böhmen i Praha, og ble oppmuntret av den rike böhmiske baron Raimund von Lichtenburg. Hans arbeid på Tristan er datert til rundt 1290. Noen av sine scener var «virkelige perler av høvisk fortelling, i språket var han en mester...»
Hagafoss

Hagafoss er en tettbebyggelse og veiknutepunkt i Hol kommune i Buskerud.
Hagafoss er beliggende i enden av Holsfjorden. Stedet ligger mellom Ål og Geilo langs riksvei 7, og fylkesvei 50 mot Aurland (tidligere riksvei 50) tar av fra riksvei 7 på Hagafoss.
På Hagafoss ligger Hol kirke. Hol Bygdemuseum, som inngår i Hallingdal Museum, ligger også ved Hagafoss. Hagafoss Handel ble startet i 1927 og hadde etter hvert både landhandel og bensinstasjon, og det har med kortere unntak vært butikkdrift på Hagafoss siden dette. Det er også idag dagligvareforretning på Hagafoss. Fra 1933 til 1965 var det poståpneri her. På slutten av 1940-tallet og begynnelsen av 50-tallet var det planer om bygge kommunens rådhus på Hagafoss, men kommunehuset ble etter hvert plassert i Hol sentrum.
Detroit Institute of Arts

Verk

Samlingen med amerikansk kunst er meget betydelig og museumskonservatorer på museet har rangert samlingen med amerikanske bilder som den tredje mest betydningsfulle samlingen blant museer i USA. Verk fra amerikanske kunstnere ble begynt samlet ved etableringen av museet i 1883. I dag er samlingen en sterk oversikt av amerikansk historie, med anerkjente mesterverk fra billedmaling, skulpturer, møbler og dekorative kunstformer fra det 18. århundre, 19. århundre og det 20. århundre med samtidskunst i alle medier og kunstformer. Samlingens bredde inkluderer amerikanske kunstnere som John James Audubon, George Bellows, George Caleb Bingham, Alexander Calder, Mary Cassatt, Dale Chihuly, Frederic Church, Thomas Cole, John Singleton Copley, Thomas Wilmer Dewing, Thomas Eakins, Childe Hassam, Robert Henri, Winslow Homer, George Inness, Georgia O'Keeffe, Charles Willson Peale, Rembrandt Peale, Tom Phardel, Duncan Phyfe, Hiram Powers, Sharon Que, Frederic Remington, Raul Revere, Augustut Saint-Gaudens, John Singer Sargent, John French Sloan, Tony Smith, Gilbert Stuart, Henry Ossawa Tanner, Louis Tiffany, Andy Warhol, Andrew Wyeth og James McNeill Whistler.
Begynnelsen av det 20. århundre var en periode med profilert samling for museet, som akvirerte verk som en drageflisrelieff fra Istarporten i Babylon, en egyptisk relieff av sørgende kvinner og en statuett av en sittende skriftlærd, Pieter Brueghel den eldres Bryllupsdansen, Hieronymus i sitt værelse av Jan van Eyck og Giovanni Bellinis Madonna med barnet. Tidlige innkjøp inkluderte franske malerier av Claude Monet, Odilon Redon, Eugene Boudin og Edgar Degas, samt eldre mestere som Gerard ter Borch, Peter Paul Rubens, Albrecht Dürer og Rembrandt. Et selvportrett av Vincent van Gogh og Vinduet av Henri Matisse ble innkjøpt i 1922 og ble de første bildene av disse to kunstnerne som kom til en offentlig samling i USA. Senere betydningsfulle anskaffelser inkluderer Hans Holbeins Portrett av en Kvinne, James McNeill Whistlers Nokturne i svart og guld: Den Fallende Rakett, og verker av Eugène Delacroix, Auguste Rodin, Jean-Baptiste Carpeaux og François Rude.
Tysk ekspresjonisme ble tidlig omfavnet og samlet av DIA og verker av Heinrich Campendonk, Franz Marc, Karl Schmidt-Rottluff Max Beckmann, Karl Hofer, Emil Nolde, Lovis Corinth, Ernst Barlach, Wilhelm Lehmbruck, Erich Heckel, Ernst Ludwig Kirchner, Paula Modersohn-Becker og Max Pechstein finnes i samlingen. Andre internasjonale kunstnere fra ekspresjonismen i samlingen inkluderer Oskar Kokoshka, Vasilij Kandinskij, Chaim Soutine og Edvard Munch.
Diego Riveras freske-syklus Detroit-industri omgir museets sentrale marmorhall. Nøttesamlerne av William Bouguereau er antagelig det mest populære bildet i samlingen.
I tillegg til de amerikanske og europeiske verkene ovenfor er samlingene til DIA av encyklopedisk slag og inkluderer verk fra oldtiden blant annet gresk, romersk, etruskisk, mesopotamisk og egyptisk materiell, samt en bred samling av islamsk, afrikansk, og asiatisk kunst fra alle kunstformer.
Anita Skorgan (album)

Anita Skorgan er et musikkalbum med Anita Skorgan, utgitt i 1978. Albumet ble utgitt av plateselskapet Snowflake.
Pattaya Tadtong

Karriere

Tadtong kom på 6.-plass ved World Cup i boccia 2003. Han fikk bronse individuelt ved Paralympiske sommerleker 2004 i Athen, i klassen BC1, der João Paulo Fernandes vant gull og Roger Aandalen sølv. Året etter vant han gull ved FESPIC Boccia Games 2005. Han kom på 5.-plass ved World Cup 2007.
I 2009 kom han på 4.-plass ved ASP-mesterskapet i boccia (Asia & South Pacific), og i 2010 fikk han bronse i klassen BC1 ved VM i boccia, som ble arrangert i Lisboa i Portugal. I dette verdensmesterskapet fikk Thailand sølv i lagkonkurransen (BC1-2). 
Ved Paralympiske sommerleker 2012 i London vant han to gullmedaljer. Individuelt fikk han gull i klassen BC1, etter å ha slått britiske David Smith 7-0 i finalen. I lagkonkurransen fikk han også gull i klassen BC1-2, sammen Witsanu Huadpradit, Mongkol Jitsa-Ngiem og Watcharaphon Vongsa.
Danielle de St. Jorre

Bakgrunn

St. Jorre kom fra en fransk-seychellisk familien d'Offay. Hun fikk videregående skolegang og universitetsstudier i Storbritannia. I 1965 fullførte hun mastergrad ved University of Edinburgh. Så tok hun pedagogisk tilleggsutdannelse ved University of London.

Engasjement for kreolsk

Interessen for språk og utdanning gjorde at hun også studerte lingvistikk ved York University, der hun fikk graden bachelor of philosophy.
Hjemme på Seychellene arbeidet hun ved Teachers Training College, der hun også var direktør før hun ble Principal Secretary i undervisningsdepartementet.
St. Jorre engasjerte seg for kreolspråk, internasjonalt og nasjonalt gjennom arbeid for anerkjennelse av seychellisk kreolsk. I 1976 deltok hun ved den første Colloque international des Études Créoles i Nice i Frankrike, der Comité international des études créoles ble stiftet. Hun fikk så det andre internasjonale møtet lagt til Seychellene i 1979.
St. Jorre arbeidet for at seychellisk kreolsk skulle få status som offisielt språk og for at det skulle tas i bruk i undervisningen i skolen. Skolespråket hadde tidligere vært fransk, men ble erstattet av engelsk, uten at det hjalp på lese- og skriveferdighetene i befolkningen. Ved å ta i bruk kreolsk var håpet å få bedret situasjonen. For å få etablert en standard ortografi engasjerte St. Jorre den tyske lingvisten Annegret Bollée. Selv forfattet St. Jorre sammen med Guy Lionnet den første seychellisk kreolsk–franske ordboken, utgitt i Hamburg i 1982. Samme år sto hun bak en kreolsk uke med deltakere fra land i Indiahavet og Karibia. Arrangementet førte til etableringen av Bann Zil Kréyol, en internasjonal bevegelse form fremme av en pan-kreolsk identitet. 28. oktober ble innført som den internasjonale dagen for kreolsk språk.

Ambassadør og utenriksminister

I 1983 ble St. Jorre utnevnt til ambassadør i Frankrike og Vest-Tyskland, samt høykommissær i Storbritannia, og med sideakkreditering til Sovjetunionen, Canada og Cuba.
Etter at perioden som ambassadør var over i 1985, arbeidet hun i departementet for utenrikssaker og planlegging. I 1989 ble hun utenriksminister og minister for planlegging i regjeringen til president France-Albert René. Samtidig ble hun medlem av sentralkomiteen i Seychelles People's Progressive Front. I 1992 fikk hun ansvar også for miljøsaker. De små øystatenes miljømessige, sosiale og økonomiske sårbarhet var noe som opptok St. Jorre som minister. Ved Rio-konferansen i 1992 advarte hun om konsekvensene av stigende havnivå for øysamfunn. Hun var minister inntil året hun døde.
Hun var styremedlem i International Ocean Institute på Malta.
St. Jorre døde 25. februar 1997 i Paris, der hun var på innlagt på sykehus med kreft.
Carl Johan Adlercreutz

Bakgrunn

Carl Johan Adlercreutz' foreldre var kornetten Thomas Adlercreutz og hans hustru Hedvig Katarina Bartels.
Melhus Idrettslag

Fotball

A-laget menn spilte i 5. divisjon, avdeling 4 sesongen 2011. Melhus Fotball rykket opp i 3. divisjon i 2018. 3. divisjon avdeling 5 2019.

Håndball

Melhus har et samarbeid med Gimse Idrettslag.
Yngve Hustad Reite

Yngve Hustad Reite (født 13. september 1983) er en norsk skuespiller og programleder fra Molde.
Reite er mest kjent som sidekick for Silje Therese Reiten Nordnes og Ronny Brede Aase i P3morgen på NRK P3, men har også spilt i filmen  Få meg på, for faen!
Yngve Hustad Reite startet fast i P3Morgen i starten av 2009, men var første gang innom i 2007. Hans siste sending i P3-morgen var 21. juni 2013.
Campo de Gibraltar gasskraftverk

Campo de Gibraltar gasskraftverk er et gasskraftverk med kogenerasjon i Cádiz, Andalucía i Spania. Det har en installert produksjonskapasitet på 800 MW, fordelt på 2 turbiner. Dette er et av landets mellomstore fossile kraftverk målt etter installert produksjonseffekt. Anlegget ble påbegynt omkring 2000 og stod ferdig i 2004. Brenselkilden er naturgass.
De totale CO2-utslippene i 2008 var ca. 1 510 500 tonn, kvoten var samme år 630 400 tonn.
Xylotrupes mniszechi

Utseende

En ganske stor (40-50 millimeter), blankt svart hornbille. Som vanlig for slekten Xylotrupes har hannen et kløvet, fremoverrettet horn på pronotum og et krumt, båndformet horn på hodet som er delt i spissen. Hos denne arten er hornene ganske korte til middels lange.

Levevis

Larvene utvikler seg i råtnende plantemateriale og tar trolig vanligvis to år på utviklingen, de voksne billene lever 2-4 måneder. De voksne hannene kjemper mot hverandre ved hjelp av hornene, hver prøver å vippe motstanderen over på ryggen.
De voksne billene er mest aktive om natten og flyr gjerne til lys.

Utbredelse

Arten er utbredt i de høytliggende områdene rundt Himalaya (Tibet, Thailand, India og Pakistan).
Peresopnytske-evangeliene

Peresopnytske-evangeliene (ukrainsk: Пересопницьке Євангеліє) er et østslavisk manuskript. Manuskriptet ble laget i perioden 1556–1561 ved to klostre i Volhynia i dagens Ukraina, og er den eldste kjente oversettelsen av evangeliene til rutensk.
Manuskriptet omfatter de fire evangeliene, og har ornamenter i glagolitt–tegn. Peresopnytske-evangeliene er oversatt fra kirkeslavisk. Selve manuskriptet er overdådig dekorert, og viser trekk fra både den italienske renessansen, Bysants og lokale ukrainske tradisjoner.
Peresopnytske-evangeliene anses som en svært viktig del av den ukrainske kulturarven, noe som illustreres av at landets presidenter sverger embetseden på manuskriptet. Manuskriptet tilhører nasjonalbiblioteket i Kiev.
Guédelon

Guédelon er et slott under bygging nær Auxerre i Frankrike.  Det konstrueres med verktøy og metoder fra 1200-tallet, basert på en tegning av den historiske arkitekten Jacques Moulin som tar utgangspunkt i Château de Saint-Fargeau i Yonne.
Entusiasten Michel Guyot satte i gang med prosjektet etter at han hadde vært med å renovere et middelalderslott.  Byggearbeidene startet i 1997.  Prosjektet er selvfinansierende; i 2005 var det 245 000 turister innom.  Arbeidene er planlagt ferdig i 2023, men det snakkes allerede om å bygge en autentisk landsby rundt slottet etter den tid.
Propomacrus

Utseende

Store (gjerne 30-45 millimeter), avlange, hvelvede skarabider, gulbrune eller rødbrune til svarte på farge. Til tross for at de er ganske store er de de minste artene i underfamilien Euchirinae. Hannenes forbein er noe forlengede, men ikke så mye som hos andre Euchirinae. Pronotum er mye bredere enn langt, med rundede sider og en rund innskjæring ved bakhjørnene, og er tett og kraftig punktert, langs ytterkanten med en brem av gule hår. Dekkvingene er litt utvidete bakover.

Levevis

Larvene utvikler seg inne i hule trær, og de voksne billene blir også oftest funnet her. Larveutviklingen tar gjerne to år. De voksne billene kommer ut om natten og eter på råtnende frukt, de kan fanges i felles med vin som åte. Flere av artene er regnet som truet da tilgangen på gamle, hule trær er begrenset og minkende.

Utbredelse

Slekten er vidt utbredt fra Hellas i vest til Kina i øst.
Dghe (distrikt)

Dghe er et distrikt i Gash-Barka vest i Eritrea. Hovedstaden er Mogorayv.